การประชุมระหว่าง IMF และธนาคารโลก ที่นครอิสตันบูล ประเทศตุรกี
ในช่วงสัปดาห์ที่ผ่านมา มีการประชุมร่วมระหว่างกองทุนการเงินระหว่างประเทศหรือ IMF กับธนาคารโลก ซึ่งจัดทำเป็นประจำทุกๆ หกเดือน 
การประชุมครั้งนี้มีขึ้นที่นครอิสตันบูลในประเทศตุรกี และประเด็นสำคัญอันหนึ่งที่ที่ประชุมให้ความสนใจเป็นอย่างมากในยุคหลังวิกฤติเศรษฐกิจโลกคือธุรกิจการเงินแบบอิสลาม ที่กำลังมีบทบาทในวงการการเงินต่างประเทศมากขึ้นทุกที ธุรกิจการเงินแบบอิสลามนี้เริ่มต้นขึ้นเมื่อเกือบสามสิบปีที่แล้วโดยมองกันว่าเป็นธุรกิจการเงินเฉพาะประเทศอิสลามเท่านั้น แต่ในการประชุมร่วมระหว่าง IMFกับธนาคารโลกครั้งนี้ รัฐมนตรี Sri Mulyani Indrawati ของกระทรวงการคลังของอินโดนีเซีย กล่าวว่าในยุคหลังวิกฤติเศรษฐกิจโลกเวลานี้ ธุรกิจการเงินแบบอิสลามให้บทเรียนที่ดี รัฐมนตรีกระทรวงการคลังของอินโดนีเซียกล่าวว่าวิกฤติเศรษฐกิจที่เกิดขึ้นสืบเนื่องมาจากการดำเนินการทางการเงินที่สุ่มเสี่ยงเป็นอย่างมากในขณะที่ธุรกรรมตามแบบอิสลาม ซึ่งอาศัย Sharia หรือกฎทางศาสนาเป็นหลักมีกลไกอยู่ในตัว ที่จำกัดการดำเนินการสุ่มเสี่ยงเยี่ยงนั้น และเชื่อว่าเป็นโอกาสอันดีที่จะทำให้ผู้คนหันมาสนใจ กับเครื่องมือทางการเงินตามหลักศาสนาอิสลามและธนาคารเพื่อการพัฒนาของอิสลาม หรือ Islamic Development Bank ด้วย ความแตกต่างที่สำคัญระหว่างผลิตภัณฑ์ทางการเงินในระบบทุนนิยมของโลกตะวันตกกับในระบบของศาสนาอิสลาม คือเรื่องของดอกเบี้ยซึ่งเป็นเรื่องต้องห้ามตามพระคัมภีร์โกหร่าน ดร. Abdul Aziz Al-Hinai รองผู้จัดการใหญ่ของธนาคารเพื่อการพัฒนาอิสลาม อธิบายว่าผลิตภัณฑ์ทางการเงินของอิสลาม อาศัยการประเมินความเสี่ยง และผลกำไรอย่างละเอียดถี่ถ้วนและการร่วมรับภาระการสูญเสียและกำไร ในขณะที่ธนาคารในระบบทุนนิยม ไม่รับภาระการสูญเสียแต่เก็บผลกำไร เจ้าหน้าที่ของ IslamicDevelopment Bank ผู้นี้อธิบายว่า ด้วยเหตุนี้จึงจะได้ยินคำพูดที่ว่า ธุรกิจการเงินแบบอิสลามเป็นธุรกิจของระบบเศรษฐกิจจริงๆไม่มีการให้กู้เงินโดยไม่มีทรัพย์สินรองรับและหนี้สินจะมีจำนวนมากกว่าทรัพย์สินไม่ได้ จะเห็นได้ว่ามีความเสี่ยงน้อยกว่าแน่นอน กรรมการผู้จัดการของสถาบันการเงินระหว่างประเทศCharlesDallara ให้ความเห็นว่า ความสามารถในการประเมินความเสี่ยง ในธุรกิจการเงินแบบอิสลามนี้เป็นเรื่องที่ตลาดการเงินทั่วไปควรจะเรียนรู้ กรรมการผู้จัดการ ของสถาบันการเงินระหว่างประเทศผู้นี้กล่าวว่าถ้ามีการประเมินความเสี่ยงในลักษณะนี้กับการดำเนินการบางอย่างทางธุรกิจการเงิน ในช่วงสองสามปีที่ผ่านมาบางทีอาจไม่ต้องประสบกับปัญหาทางการเงินอย่างที่เกิดขึ้นได้ ชื่อเสียงของเครื่องมือและผลิตภัณฑ์ทางการเงินแบบอิสลามกำลังเป็นที่กล่าวขวัญ และยอมรับกันมากขึ้นในตลาดการเงินในยุโรป ดร. AbdulAziz Al-Hinai รองผู้จัดการใหญ่ของธนาคารเพื่อการพัฒนาอิสลามเล่าว่า ธนาคารในเยอรมนีกำลังติดต่อขอความช่วยเหลือทางเทคนิค ในการจะเริ่มต้นให้บริการทางด้านนี้รวมทั้งการหาคู่ร่วมงานจากตะวันออกกลาง ในการพัฒนาผลิตภัณฑ์ใหม่ๆขึ้นมา ในขณะเดียวกัน ตลาดการเงินในกรุงลอนดอนกำลังกลายมาเป็นศูนย์กลางของธุรกิจการเงินแบบอิสลามในขณะที่ฝรั่งเศสแสดงความกระตือรือร้น ที่จะทำเช่นนั้นให้ได้บ้าง ผู้บริหารของทั้ง IMFและธนาคารโลกให้ความเห็นไว้ว่า ในยุคหลังวิกฤติเศรษฐกิจโลกนี้ความท้าทายที่สำคัญอันหนึ่ง คือการจัดระบบตลาดการเงินโลกเสียใหม่โดยจะต้องรวมตลาดของประเทศที่กำลังจะก้าวขึ้นมาเป็นประเทศอุตสาหกรรม และประเทศกำลังพัฒนาไว้ด้วยและผู้สังเกตการณ์เชื่อว่า การใช้ผลิตภัณฑ์ทางการเงินแบบอิสลามมากขึ้น ในตลาดยุโรปและสหรัฐเป็นการก้าวไปในทิศทางที่ถูกต้อง